Document ID: 31992D0203

ΑΠΟΦΑΣΗ ΤΟΥ ΣΥΜΒΟΥΛΙΟΥ της 31ης Μαρτίου 1992 για την τροποποίηση της απόφασης 91/667/ΕΟΚ για τις ποσοστώσεις εισαγωγής που πρέπει να ανοίξουν τα κράτη μέλη, έναντι των χωρών κρατικού εμπορίου το έτος 1991, για να ληφθεί υπόψη η διάλυση της Σοβιετικής Ένωσης (92/203/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας και κυρίως το άρθρο 113,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 3420/83 του Συμβουλίου της 14ης Νοεμβρίου 1983 για τα καθεστώτα εισαγωγής των προϊόντων καταγωγής χωρών κρατικού εμπορίου που δεν έχουν ελευθερωθεί στο επίπεδο της Κοινότητας (1) προβλέπει ότι το Συμβούλιο θεσπίζει τις ποσοστώσεις εισαγωγής που πρόκειται να ανοίξουν τα κράτη μέλη έναντι των διαφόρων χωρών κρατικού εμπορίου, για τα προϊόντα που απαριθμούνται στο παράρτημα ΙΙΙ του εν λόγω κανονισμού- ότι παρόμοιες ποσοστώσεις έχουν ανοιχθεί για το 1991 με την απόφαση 91/667/ΕΟΚ (2), που έχει παραταθεί προσωρινά για το 1992-
ότι, με τον κανονισμό (ΕΟΚ) αριθ. 848/92 (3), η ονομασία "ΕΣΣΔ" ή "Σοβιετική Ένωση" στο παράρτημα Ι, καθώς και στο κείμενο του κανονισμού (ΕΟΚ) αριθ. 3420/83 αντικαθίσταται από τις ακόλουθες ονομασίες: "Αρμενία, Αζερμπαϊτζάν, Λευκορωσία, Γεωργία, Καζακστάν, Κιργιζία, Μολδαβία, Ρωσία, Τατζικιστάν, Τουρκμενιστάν, Ουζμπεκιστάν, Ουκρανία"- ότι κατά συνέπεια θα πρέπει να γίνει η ίδια αντικατάσταση στην απόφαση 91/667/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα VII της απόφασης 91/667/ΕΟΚ, οι όροι "της Σοβιετικής Ένωσης" αντικαθίστανται από τους όρους "του συνόλου των ακολούθων κρατών:
- Αρμενία
- Αζερμπαϊτζάν
- Λευκορρωσία
- Γεωργία
- Καζακστάν
- Κιργιζία
- Μολδαβία
- Ουζμπεκιστάν
- Ρωσία
- Τατζικιστάν
- Τουρκμενιστάν
- Ουκρανία."
Άρθρο 2
Η παρούσα απόφαση απευθύνεται στα κράτη μέλη. Βρυξέλλες, 31 Μαρτίου 1992.

Labels: 10
3
18